**ԱՄՓՈՓԱԹԵՐԹ**

**«ՄԱՐԴՈՒ ԻՐԱՎՈՒՆՔՆԵՐԻ ՊԱՇՏՊԱՆՈՒԹՅԱՆ ԱԶԳԱՅԻՆ ՌԱԶՄԱՎԱՐՈՒԹՅՈՒՆԻՑ ԲԽՈՂ 2017-2019 ԹԹ. ԳՈՐԾՈՂՈՒԹՅՈՒՆՆԵՐԻ ԾՐԱԳԻՐԸ ՀԱՍՏԱՏԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2017Թ. N-483-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ ԴԻՏՈՂՈՒԹՅՈՒՆՆԵՐԻ ԵՎ ԱՌԱՋԱՐԿՈՒԹՅՈՒՆՆԵՐԻ**

|  |  |  |  |  |
| --- | --- | --- | --- | --- |
| **N** | **Առաջարկության հեղինակը** | **Առաջարկության բովանդակությունը** | **Եզրակացություն** | **Կատարված փոփոխությունը** |
|  | **1** | **2** | **3** | **4** |
| **1.** | ՀՀ առողջապահության նախարարություն | Դիտողություններ և առաջարկություններ չկան: |  |  |
| **2.** | ՀՀ տարածքային կառավարման և զարգացման նախարարություն | Նախագծի 1-ին կետի 13-րդ ենթակետով նախատեսվում է մարդու իրավունքների պաշտպանության ազգային ռազմավարությունից բխող 2017-2019 թվականների գործողությունների ծրագրի 64-րդ կետի «Պատասխանատու մարմինը և համակատարողները» սյունակը լրացնել «ՀՀ կրթության և գիտության նախարարություն» և «ՀՀ առողջապահության նախարարություն» բառերով: Ձեր ուշադրությունն ենք հրավիրում այն հանգամանքի վրա, որ այդ միջոցառման կատարման ժամկետ սահմանված է 2018 թ. Երկրորդ եռամսյակը: Ուստի առաջարկում ենք նախագծի 1-ին կետի 13-րդ ենթակետում նախատեսել նաև այդ միջոցառման կատարման ժամկետի երկարաձգման վերաբերյալ դրույթ: | Ընդունվել է | Համապատասխան փոփոխությունները կատարվել են: |
| **3.** | ՀՀ տնտեսական զարգացման և ներդրումների նախարարություն | ՀՀ արդարադատության նախարարությունը 2018 թվականի հոկտեմբերի 3-ի N 03/14/623964-18 գրությամբ շահագրգիռ գերատեսչություններին տեղեկացրել էր, որ ձեռնամուխ է եղել Ծրագրի վերանայմանը՝ նոր միջոցառումներ ընդգրկելու կամ ամրագրված միջոցառումների բովանդակության, ժամկետների փոփոխման միջոցով՝ խնդրելով ներկայացնել համապատասխան առաջարկներ:  Ի պատասխան վերոնշյալ գրության՝ Նախարարությունը ներկայացրել է իր դիրքորոշումը 2018 թվականի նոյեմբերի 3-ի N 03/17.2/8943-18 գրությամբ։ Մասնավորապես՝ Ծրագրի 40-րդ կետի մասով («Ուսումնասիրել աշխատանքային հարաբերություններում աշխատողների իրավունքների պաշտպանության արտադատական ազգային մեխանիզմի ներդրման հնարավորության հարցը») Նախարարության կողմից իրականացվել է միջազգային փորձի ուսումնասիրություն, ինչի վերաբերյալ համապատասխան տեղեկանքը 2018 թվականի հունվարի 10-ի N 05/17.2/67-18 գրությամբ ներկայացվել է ՀՀ արդարադատության նախարարություն։  Հաշվի առնելով վերոգրյալը՝ առաջարկվել է Ծրագրի 40-րդ կետի 5-րդ սյունակից հանել «ՀՀ տնտեսական զարգացման և ներդրումների նախարարություն» բառերը։  Ծրագրի 58-րդ կետի («Գործատուին տրամադրել պետական աջակցություն զբաղվածության կարգավորման պետական ծրագրերով աշխատաշուկայում անմրցունակ և հաշմանդամություն ունեցող անձանց աշխատանքի տեղավորման դեպքում») մասով նշվել է, որ ՓՄՁ սուբյեկտներին ուղղված պետական աջակցության ծրագրի նպատակներից է ՓՄՁ-ի զարգացման միջոցով երկրի տնտեսության բազմազանեցմանը նպաստելը և զբաղվածության ու ինքնազբաղվածության մակարդակի բարձրացումն ապահովելը։  Նշված ծրագրում անմրցունակ և հաշմանդամություն ունեցող անձինք, որպես թիրախային խումբ, չեն առանձնացվում և աշխատաշուկայում անմրցունակ ու հաշմանդամություն ունեցող անձանց աշխատանքի տեղավորման դեպքում՝ գործատուին պետական աջակցության տրամադրման միջոցառումներ նախատեսված չեն, ուստի, առաջարկվել է Ծրագրի 58-րդ կետի 5-րդ սյունակից ևս հանել «ՀՀ տնտեսական զարգացման և ներդրումների նախարարություն» բառերը։  Միաժամանակ տեղեկացնում ենք, որ Նախարարությունը վերոգրյալի վերաբերյալ իր դիրքորոշումը ներկայացրել է նաև ՀՀ վարչապետի աշխատակազմ ս.թ. հունվարի 11-ի N 01/17.2/119-19 գրությամբ։ | Ընդունվել է | Համապատասխան փոփոխությունները կատարվել են: |
| **4.** | ՀՀ քննչական կոմիտե | Դիտողություններ և առաջարկություններ չկան: |  |  |
| **5**. | ՀՀ սպորտի և երիտասարդության հարցերի նախարարություն | Դիտողություններ և առաջարկություններ չկան: |  |  |
| **6.** | ՀՀ գյուղատնտեսության նախարարություն | Դիտողություններ և առաջարկություններ չկան: |  |  |
| **7.** | ՀՀ ֆինանսների նախարարություն | 1. Նախագծի 1-ին կետի 23-րդ և 25-րդ ենթակետերի «ա» պարբերությունները և 2-րդ կետն անհրաժեշտ է համապատասխանեցնել «Նորմատիվ իրավական ակտերի մասին» օրենքի (այսուհետ՝ Օրենք) 33-րդ հոդվածի 3-րդ մասի պահանջին, մասնավորապես, «ավելացնել» բառը փոխարինել «լրացնել» բառով:  Հաշվի առնելով, որ Նախագծի 1-ին և 2-րդ կետերով նախատեսվում է փոփոխություն կատարել ՀՀ կառավարության 2017 թվականի մայիսի 4-ի «Մարդու իրավունքների պաշտպանության ազգային ռազմավարությունից բխող միջոցառումների ծրագիրը հաստատելու մասին» N 483-Ն որոշման Հավելված 1-ում՝ առաջարկում ենք Նախագծի նշված կետերը համախմբել մեկ կետում և 2-րդ կետը ներկայացնել որպես 1-ին կետի ենթակետ:  Հիմք ընդունելով Օրենքի 13-րդ հոդվածի 3-րդ մասը՝ անհրաժեշտ է Նախագծով ներկայացված աղյուսակը ներկայացնել նորմատիվ իրավական ակտի անբաժանելի մաս համարվող հավելվածների ձևով:  2. Նախագծի 2-րդ կետով ՀՀ կառավարության 2017 թվականի մայիսի 4-ի N 483-Ն որոշման N 1 hավելվածը լրացնող 102-րդ միջոցառման «Պատասխանատու մարմինը և համակատարողները» սյունակից առաջարկում ենք հանել «Ֆինանսերի նախարարություն» բառերը, քանի որ յուրաքանչյուր պետական մարմին ինքն է հանդիսանում արդյունքային (կատարողական) ցուցանիշների գծով պատասխանատուն։ | Ընդունվել է | Համապատասխան փոփոխությունները կատարվել են: |
| **8.** | ՀՀ սփյուռքի նախարարություն | Դիտողություններ և առաջարկություններ չկան: |  |  |
| **9.** | ՀՀ էներգետիկ ենթակառուցվածքների և բնական պաշարների նախրարություն | Դիտողություններ և առաջարկություններ չկան: |  |  |
| **10.** | ՀՀ ոստիկանություն | Դիտողություններ և առաջարկություններ չկան: |  |  |
| **11**. | ՀՀ տրանսպորտի, կապի և տեղեկատվական տեխնոլոգիաների նախարարություն | Դիտողություններ և առաջարկություններ չկան: |  |  |
| **12.** | ՀՀ աշխատանքի և սոցիալական հարցերի նախարարություն | Հաշվի առնելով «Հայաստանի Հանրապետության կառավարության 2017 թվականի մայիսի 4-ի թիվ N 483-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման նախագծի վերաբերյալ ՀՀ վարչապետի աշխատակազմի սոցիալական հարցերի վարչության եզրակացությունը և «Ընտանիքում բռնության կանխարգելման, ընտանիքում բռնության ենթարկված անձանց պաշտպանության և ընտանիքում համերաշխության վերականգնման մասին» օրենքի 23-րդ հոդվածով սահմանված աջակցության կենտրոնների կողմից մատուցվող ծառայությունների վերաբերյալ դրույթների ուժի մեջ մտնելու հստակ ժամկետը, առաջարկում ենք հանել նախագծի 1-ին կետի 20-րդ ենթակետը (ՀՀ կառավարության 2017 թվականի մայիսի 4-ի N 483-Ն որոշման 1-ին հավելվածի 73-րդ կետի «բ» ենթակետ):  Միևնույն ժամանակ հայտնում ենք, որ աջակցության կենտրոնների գործարկման և ստեղծման գործընթացն իրականացվում է: Մասնավորապես, 2019 թվականի հունվարի 31-ից Հայաստանի Հանրապետության աշխատանքի և սոցիալական հարցերի նախարարության համակարգի վեց հաստատություններ (ի թիվս այլ գործառույթների) տրամադրում են օրենքով սահմանված ընտանիքում բռնության ենթարկված անձանց «աջակցության կենտրոնների» ծառայություններ: Այդ կենտրոններից երեքը գտնվում են Երևան քաղաքում, իսկ երեքը՝ համապատասխանաբար Հայաստանի Հանրապետության Շիրակի, Լոռու և Սյունիքի մարզերում:  «Ընտանիքում բռնության կանխարգելման, ընտանիքում բռնության ենթարկված անձանց պաշտպանության և ընտանիքում համերաշխության վերականգնման մասին» Հայաստանի Հանրապետության օրենքի կիրարկումն ապահովելու նպատակով ՄԺԾԾ 2020-2022 թվականների հայտով «Ընտանիքին, կանանց և երեխաներին աջակցության ծրագրի» շրջանակներում ներկայացվել է նոր՝ «Ընտանեկան բռնության ենթարկված անձանց աջակցության կենտրոնների ծառայություններ» անվանմամբ միջոցառում, ըստ որի նախատեսվում է Երևան քաղաքում և ՀՀ բոլոր մարզերում ստեղծել աջակցության կենտրոններ, որոնք կիրականացնեն միայն օրենքով այդ կենտրոններին վերապահված գործառույթներ:  Բացի այդ, 2019 թվականի հունիսի 7-ին Հայաստանի Հանրապետության աշխատանքի և սոցիալական հարցերի նախարարության, «Հայաստան» համահայկական հիմնադրամի և «Կանանց աջակցման կենտրոն» հասարակական կազմակերպության միջև կնքվել է հուշագիր՝ աջակցման կենտրոնների ստեղծման նպատակով:  Սակայն, հաշվի առնելով այն հանգամանքը, որ վերոհիշյալ կենտրոնները բյուջետային հայտի հաստատման պարագայում կգործեն 2020 թվականից, իսկ Ձեր կողմից ներկայացված փաստաթուղթը ներառում է մինչև 2019 թվականի ավարտը կատարված գործողությունները, նպատակահարմար է նախագծի 1-ին կետի 20-րդ ենթակետը հանել: | Ընդունվել է: | Համապատասխան փոփոխությունները կատարվել են: |
| **13.** | ՀՀ աշխատանքի և սոցիալական հարցերի նախարարություն | 1. 1-ին մասի 17-րդ կետի «2019թ. երկրորդ եռամսյակ» բառերը փոխարինել «2019թ. չորրորդ եռամսյակ» բառերով, հաշվի առնելով այն հանգամանքը, որ դրա մշակման համար անհրաժեշտ է փոփոխություն կատարել «Ընտանիքում բռնության կանխարգելման, ընտանիքում բռնության ենթարկված անձանց պաշտպանության և ընտանիքում համերաշխության վերականգնման մասին» ՀՀ օրենքում:  2. 2-րդ մասի 97-րդ կետում «Պատասխանատու մարմինը և համակատարողները» սյունակը լրացնել «Արտաքին գործերի նախարարություն» բառերով: | Ընդունվել է | Համապատասխան փոփոխությունները կատարվել են: |
| **14.** | ՀՀ կենտրոնական ընտրական հանձնաժողով | 1. Հայաստանի Հանրապետության կառավարության 2017թ. մայիսի 4-ի N 483-Ն որոշման Հավելված 1-ը ներկայացված է աղյուսակի տեսքով, որը կազմված է 7 սյունակներից, սակայն փոփոխություններ և լրացումներ ներկայացնելիս որևէ մատնանշում, թե որ սյունակում նշված տեքստին է այն վերաբերում, նշված չէ: Եվ եթե Նախագծի ուսումնասիրությամբ մեծամասամբ հնարավոր է կռահել, թե որ կետում և որ գործողության պարագայում ինչին է վերաբերում փոփոխությունը, քանի որ հիմնականում փոփոխվում են ժամկետները , սակայն կան դեպքեր, երբ հասկանալի չէ, թե այդ փոփոխությունը կամ լրացումը որտեղ է կատարվում:  «Նորմատիվ իրավական ակտերի մասին» ՀՀ օրենքի 33-րդ հոդվածի 1-ին մասի համաձայն՝ «1. Նորմատիվ իրավական ակտում փոփոխությունները կատարվում են նրա առանձին՝ 1) բառեր, թվեր կամ կետադրական նշաններ այլ բառերով, թվերով կամ կետադրական նշաններով փոխարինելու միջոցով.  2) բառեր, թվեր կամ նախադասություններ հանելու միջոցով.  3) բաժինների, գլուխների, հոդվածների, մասրի, կետերի, ենթակետերի կամ պարբերությունների գործողությունը դադարեցնելու միջոցով:»:  Չնայած վերոգրյալի, ներկայացված նախագծում առաջարկվում է փոփոխվող կամ լրացվող Հավելված 1-ի կոնկրետ կետերը շարադրել նոր խմբագրությամբ, սակայն նոր խմբագրույամբ տեքստի համապատասխան աղյուսակներում շարադրելու փոխարեն կետ առ կետ նշված է, թ որ բառը (բառերը) որ բառով (բառերով) է փոխարինվում (օրինակ՝ Նախագծի 1-Ին կետի 12-րդ կետը, 17-րդ կետը, 25-րդ կետը, 29-րդ կետը);  Բացի այդ, Նախագծի 6-րդ կետով առաջարկվում է Հավելվածի 38-րդ կետի 2-րդ սյունակում «տեղեկատվական համակարգ» բառերը հանդիպում են երկու անգամ՝ տարբեր կետադրական նշաններով (մի դեպքում բութ «՝», մյուս դեպքում փակագիծ «)»), և 4-րդ սյունակում հանդիպում են նաև «տեղեկատվական համակարգը» բառերը, ուստի կարիք կա հստակեցնելու , թե որ «տեղեկատվական համակարգ»-ից հետ պետք է կատարվի առաջարկվող լրացումը:  2. Կենտրոնական ընտրական հանձնաժողովի իրավասությանն առնչվում է Նախագծի 1-ին կետի 4-րդ ենթակետով առաջարկվող փոփոխությունը, որի ձևական և բովանդակայնին կողմերի վերաբերյալ ներկայացվում են հետևյալ դիտողությունները.  - նշված ենթակետով առաջարկվում է փոփոխվող որոշաման Հավելված 1-ի«23-րդ կետը շարադրել նոր խմբագրությամբ», այնուհետև «ա»,«բ», «գ» համարակալմամբ շարադրվում է նոր խմբագրությամբ տեքստը: Նման պարագայում անհրաժեշտ է նախ, պարել, արդյոք Հավելված 1-ի 23-րդ կետում նշված բոլոր բառերի փոխարեն է առաջարկվում նոր խմբագրությամբ տեքստը, ընդ որում, առաջարկվող փոփոխության ուսումնասիրությունից ենթադրվում է, որ փոփոխման պետք է ենթարկվեն փոփոխվող որոշման Հավելվածի 1-ի 23-րդ «Գործողությունը» վերտառությամբ 2-րդ սյունակում առկա բառերը, սակայն Նախագծի 1-ին կետի 4-րդ ենթակետում տրված ձևակերպմամբ փոփոխխվող որոշման Հավելվածի 1-ի 23-րդ կետում առկա բոլոր բառերը պետք է փոխարինվեն առաջարկվող տեքստով: Այդ դեպքում 23-րդ կետի,Ակնկալվող արդյունքը», «Գործողության կատարման վերստուգելի չափանիշը», «Պատասխանատու մարմինը և համակատարողները», «Կատարման ժամկետը», «Ֆինանսավորման աղբյուրը« վերտառություններով թվով 5 սյունակները պետք է մնան դատարկ: Վերոգրյալից ելնելով Նախագծի 1-ին կետի 4-րդ ենթակետը պետք է շարադրվեր հետևյալ կերպ. «4) 23-րդ կետում «Գործողությունը» վերտառությամբ 2-րդ սյունակը շարադրել նոր խմբագրությամբ՝ «(…)»:  - ՀՀ կառավարության փոփոխվող որորշման Հավելված 1-ի 23րդ կետի«Գործողությունը» վերտառությամբ 2-րդ սյունակում նշված է. «Դպրոցական ուսումնական ծրագրերում ներառել ՀՀ ընտրական իրավունքի վերաբերյալ թեմաներ»: Գտնում ենք, որ նշված ձևակերպմամբ ծրագրի սույն անելիքը համահունչ է տվյալ սյունակի վերնագրի հետ, այսինքն՝ նշված մտադրության իրացման պարագայում այն իրենից գործողություն կներկայացնի: Առաջարկվող փոփոխությամբ ներկայացված է ոչ թե ՀՀ ընտրական իրավունքի վերաբերյալ թեմանների դասավանդումը, ինչը բուն «գործողություն»-ն է, այլ այն մեթոդաբանությունը, որով առաջարկվում է դասավանդել ՀՀ ընտրական իրավունքի վերաբերյալ թեմաներդպրոցում, ընդ որում, դասավանդման առաջարկվող մեթոդները խնդրահարույց են և որոշ դեպքերում պահանջում են օրենքներում փոփոխությունների կատարում, իսկ որոշներն էլ անիրականալի գոնե Ծրագրի գործողության ժամկետում: Այսպես Նախագծով առաջարկվում է «բ Ընտրական գործընթացները օգտագործել (թեկուզ հինգ տարին մեկ), աշակերտներին իրական գիտելիքներ տալու համար: Որպես անկախ դիտորդ բարձր դասարանի (10-12) որոշակի ժամային հերթափոխով կարող են այցելել ընտրատեղամասեր և վերահսկել գործընթացը: Առաջարկույթունը կարող է որպես այլընտրանք օգտագործվել համապետական և ՏԻՄ ընտրությունների ժամանակ:»: Հաշվի առնելով, որ Ծրագրի գործողության ժամկետը լրանում է 2019 թվականին, իսկ սույն գործողությունը նախատեսվում է իրականացնել 2019 թվականի չորրորդ եռամսյակում, որի ընթացքում որևէ ընտրություններ (ոչ համապետական, ոչ էլ ՏԻՄ) չեն անցկացվելու: Հետևաբար , սույն առաջարկությունը հնարավոր չի լինի ապահովել սւյն Ծրագրի շրջանակներում:  Ավելին, գտնում ենք, որ կրիք կա Ծրագրում ներկայացնելու կոնկրետ գործողությունը և ամենևին չկա որևէ անհրաժեշտություն շարադրելու այդ գործղության իրականացման մեթոդաբանությունը, քանի որ տարբեր ժամանակահատվածներում՝ պահանջմունք-ներով պայմանավորված, կարող են կիրառել տարբեր մեթոդներ, ինչը, ասենք, ՀՀ ընտրական իրավունքի վերաբերյալ ուսումնական ծրագրրը մշակելիս կարող են հստակ ներկայացվեն: Վերոգրյալով պայմանավորված՝ առաջարկում ենք որպես գործողություն մատնանշել հենց համապատասխան ծրագրերի մշակումը և դրանց ներդնումը դպրոցկան ուսումնական ծրագրերում: | Ընդունվել է | Համապատասխան փոփոխությունները կատարվել են: |
| **15.** | ՀՀ կրթության և գիտության նախարարություն | 1. Նախագծի 1-ին կետի 2-րդ ենթակետի վերաբերյալ հայտնում եմ, որ որոշման Հավելվածի 4-րդ կետում «2017 թ. չորրորդ եռամսյակ» բառերն առկա չեն:  2. Նախագծի 1-ին կետի 4-րդ ենթակետը հանել: Նախագծի 1-ին կետի 4-րդ ենթակետի «ա» և «գ» պարբերությունների վերաբերյալ հարկ է նշել, որ ընտրական իրավունքի թեմայի ուսումնասիրության շրջանակներում տեսական գիտելիքներին զուգահեռ քաղաքացիական հասարակության և հասարակական կազմակերպությունների համագործակցությամբ մարզերի և Երևան քաղաքի ավագ դպրոցներում իրականացվում են այնպիսի ծրագրեր, ինչպիսիք են՝ «Քաղաքացիական հասարակությունը հանուն արդար ընտրությունների» ծրագրի «Առաջին անգամ ընտրողներ» բաղադրիչը, որը նպաստում է առաջին անգամ ընտրողների շրջանում իրազեկվածության և տեղեկացվածության բարձրացմանը: Ծրագիրը իրականացվում է Եվրոպայի քաղաքական դասընթացների Երևանյան դպրոցի նախաձեռնությամբ:  3. Նախագծի 1-ին կետի 9-րդ ենթակետում՝ Ծրագրի 50-րդ կետի կատարման ժամկետ սահմանել 2019 թվականի չորրորդ եռամսյակը կամ փոխանցել հաջորդ ծրագիր, քանի որ դրա կատարումը պայմանավորված է «Խղճի ազատության և կրոնական կազմակերպությունների մասին» Հայաստանի Հանրապետության օրենքում փոփոխություն կատարելու մասին» ՀՀ օրենքի նախագծի ընդունմամբ:  4. Նախագծի 1-ին կետի 10-րդ ենթակետում՝ Ծրագրի 51-րդ կետի կատարման ժամկետ սահմանել 2019 թվականի չորրորդ եռամսյակը, հաշվի առնելով այն հանգամանքը, որ ներկայումս մշակման փուլում է գտնվում «Հանրակրթության մասին» ՀՀ օրենքի փոփոխությունների նախագիծը, որի ընդունման արդյունքում անհրաժեշտություն է առաջանալու համապատասխան փոփոխություններ կատարել նաև ենթաօրենսդրական ակտերում:  5. Նախագծի 1-ին կետի՝ 12-րդ, 17-րդ, 23-րդ, 25-րդ և 29-րդ ենթակետերում «կետը շարադրել նոր խմբագրությամբ» բառերը փոխարինել «կետում» բառով:  6. Նախագծի 1-ին կետի 13-րդ ենթակետից հանել «ՀՀ կրթության և գիտության նախարարություն» բառերը՝ հաշվի առնելով այն հանգամանքը, որ կրթության և գիտության նախարարության ենթակայության տակ երեխաներին և նրանց ընտանիքներին սոցիալ-վերականգնողական ծառայություններ տրամադրող համայնքային կենտրոններ չկան:  7. Նախագծի 1-ին կետի 18-րդ ենթակետում «կետի» բառից հետո լրացնել «բ ենթակետում» բառերը:  8. Նախագծի 2-րդ կետի Հավելված 1-ի 103-րդ կետի միջոցառումը հանել, քանի որ նշված միջոցառումն արդեն իսկ ներառված է ՀՀ Կառավարության 2018-2022 թվականների գործունեության միջոցառումների ծրագրում:  9. Նախագծի ամբողջ տեքստում «ավելացնել» բառը փոխարինել «լրացնել» բառով: | Ընդունվել է | Համապատասխան փոփոխությունները կատարվել են: |
| **16.** | ՀՀ բնապահպանության նախարարություն | 56-րդ կետի «2019 թ. առաջին եռամսյակ» բառերը փոխարինել «2019թ. չորրորդ եռամսյակ» բառերով։ | Ընդունվել է | Համապատասխան փոփոխությունները կատարվել են: |
| **17.** | ՀՀ մշակույթի նախարարություն | Դիտողություններ և առաջարկություններ չկան: |  |  |
| **18.** | ՀՀ մարդու իրավունքների պաշտպան | 1. Նախագծի 1-ին կետի 1-ին ենթակետով առաջարկվում է «Մարդու իրավունքների պաշտպանության ազգային ռազմավարությունից բխող 2017-2019 թվականների գործողությունների ծրագրում» ուժը կորցրած ճանաչել 9-րդ կետը, որտեղ որպես գործողություն նշված է խոշտանգումների և այլ դաժան, անմարդկային կամ արժանապատվությունը նվաստացնող վերաբերմունքի փաստաթղթավորման օրինակելի նմուշի ձևաթղթերի մշակումն: Ընդ որում՝ նշված փոփոխության կապակցությամբ Նախագծի ընդունման հիմնավորմամբ որևէ անդրադարձ չի կատարվել:  Այս կապակցությամբ հարկ է նշել, որ թեև 2017 թվականին ՀՀ արդարադատության նախարարության կողմից Մարդու իրավունքների պաշտպանի աշխատակազմ է ներկայացվել նախագիծ, որով փորձ է կատարվել իրականացնել վերոշարադրյալ նպատակն, այնուամենայնիվ, խնդիրը դեռևս համապատասխան կարգավորում չի ստացել և շարունակում է արդիական մնալ (առավել մանրամասն տե՛ս Հայաստանի Հանրապետության մարդու իրավունքների պաշտպանի՝ որպես կանխարգելման ազգային մեխանիզմի 2017 թվականի գործունեության վերաբերյալ տարեկան զեկույցում , էջեր 149-152):  Ավելին, խոշտանգումների և այլ դաժան, անմարդկային կամ արժանապատվությունը նվաստացնող վերաբերմունքի փաստաթղթավորումն անհրաժեշտ է նաև ազատությունից զրկման այլ վայրերում, օրինակ՝ ձերբակալված և կալանավորված անձանց պահման վայրերում: Ուստի, գտնում ենք, որ անընդունելի է «Մարդու իրավունքների պաշտպանության ազգային ռազմավարությունից բխող 2017-2019 թվականների գործողությունների ծրագրում» 9-րդ կետն ուժը կորցրած ճանաչելը:  2. Նախագծի 1-ին կետի 23-րդ ենթակետով սահմանվում է Հայաստանի Հանրապետության կառավարության 2017 թվականի մայիսի 4-ի «Մարդու իրավունքների պաշտպանության ազգային ռազմավարությունից բխող միջոցառումների ծրագիրը հաստատելու մասին» N 483-Ն որոշման Հավելված 1-ում 84-րդ կետը շարադրել նոր խմբագրությամբ, համաձայն որի՝ «65» բառը փոխարինել «35» բառով և «այլընտրանքային» բառից հետո ավելացնել «(համայնքահեն կամ ընտանիքահեն)» բառերը.  Հայաստանի Հանրապետության կառավարության 2017 թվականի մայիսի 4-ի «Մարդու իրավունքների պաշտպանության ազգային ռազմավարությունից բխող միջոցառումների ծրագիրը հաստատելու մասին» N 483-Ն որոշման Հավելված 1-ում 84-րդ կետվ սահմանված՝ «Հայաստանի Հանրապետության աշխատանքի և սոցիալական հարցերի նախարարության «Վանաձորի մանկատուն» պետական ոչ առևտրային կազմակերպությունը վերակազմակերպել դժվարին իրավիճակներում հայտնված երեխաներին և ընտանիքներին բազմագործառույթ ծառայություններ տրամադրող աջակցության կենտրոնների գործողության որպես ակնկալվող արդյունքն գործող որոշմամբ նախատեսված է, ի թիվս այլ արդյունքների, նաև Վանաձորի մանկատանը խնամվող շուրջ 65 երեխայի շուրջօրյա խնամքը փոխարինել այլընտրանքային՝ ցերեկային ծառայությունների:  Այսպես, խնդիրն այն է, որ Նախագծով սահմանված այլընտրանքային ծառայությունների 65 շահառուների թիվը նվազեցվում է 35 երեխայի: Շահառուների թվի նվազեցման նպատակը պարզ չէ. ավելին, Նախագծին կից ներկայացված հիմնավորումը ևս չի ներառում նման որոշման նպատակահարմարությունը: Մասնավորապես՝ ներկայացված չեն մանրամասն տվյալներ երեխաների թվի փոփոխության անհրաժեշտության, դրա պարագայում գործնականում ակնկալվող հետևանքների վերաբերյալ:  Պետության որդեգրած դեինստիտուցիոնալացման քաղաքականության ապահովմանն ուղղված այս քայլերի ձեռնարկումը չափազանց կարևոր է, սակայն այդ գործընթացներում պետք է առավելագույնը կարևորել երեխայի հետագա խնամքի կազմակերպումը, և վերակազմակերպման գործընթացները պետք է հիմնված լինեն երեխայի լավագույն շահի սկզբունքի վրա:  Ուստի՝ վերոգրյալի հաշվառմամբ և կարևորելով երեխաների խնամքի կազմակերպման ապահովման անհրաժեշտությունն՝ առաջարկում ենք Նախագծի 23-րդ կետով սահմանված՝ Վանաձորի մանկատանը խնամվող շուրջ երեխայի շուրջօրյա խնամքը կփոխարինվի այլընտրանքային՝ ցերեկային ծառայությունների տեղափոխման ժամանակ շահառու երեխաների թիվը 65-ից չնվազեցնել 35-ի:  3. Նախագծի 2-րդ կետով նախատեսվում է ՀՀ կառավարության 2017 թվականի մայիսի 4-ի «Մարդու իրավունքների պաշտպանության ազգային ռազմավարությունից բխող միջոցառումների ծրագիրը հաստատելու մասին» N 483-Ն որոշման Հավելված N 1-ի 96-րդ կետից հետո ավելացնել նոր միջոցառումներ, որի 97-րդ միջոցառմամբ սահմանվում է ուսումնասիրել «Կանանց նկատմամբ բռնության և ընտանեկան բռնության կանխարգելման և դրա դեմ պայքարի մասին» ԵԽ-ի կոնվենցիայի վավերացման նպատակահարմարության հարցը:  Նման ձևակերպման պարագայում ստացվում է, որ 97-րդ միջոցառմամբ նախատեսվում է ուսումնասիրություն կատարել կոնվենցիայի վավերացման նպատակահարմարության ուղղությամբ, ինչն աննպատակ է ՀՀ կողմից «Կանանց նկատմամբ բռնության և ընտանեկան բռնության կանխարգելման և դրա դեմ պայքարի մասին» ԵԽ-ի կոնվենցիայի ստորագրված լինելու պարագայում: Այս պարագայում առավել նպատակահարմար է, որպեսզի ուսումնասիրություն իրականացվի վավերացմանը միտված քայլերի ձեռնարկման ուղղությամբ, քարտեզագրել կոնվենցիայի վավերացմանը միտված քայլերի ձեռնարկումը և հնարավորինս արագ հանձն առնել դրանց կատարումն: Այս դեպքում վավերացման ուղղությամբ քայլերի ձեռնարկումը չի առաջարկվում ներառել՝ հաշվի առնելով Նախագծի տրամաբանությունը առ այն, որ նոր միջոցառումներ ավելացնելիս միայն կարճաժամկետ գործողություններ հետապնդող քայլերով է լրացվում գործող որոշումը:  Սակայն Նախագծով սահմանված նման ձևակերպման պարագայում ստացվում է, որ շահարկվում է վավերացման նպատակահարմարությունն, ուստի՝ նման շփոթություններից խուսափելու համար առաջարկում ենք վերաձևակերպել Նախագծի 2-րդ կետով նախատեսված 97-րդ գործողությունը: | Ընդունվել է մասնակի | Համապատասխան փոփոխությունները կատարվել են: |
| **19.** | ՀՀ պաշտպանության նախարարություն | Դիտողություններ և առաջարկություններ չկան: |  |  |
| **20.** | ՀՀ վարչապետի աշխատակազմի պաշտպանության, անվտանգության և արդարադատության հարցերի վարչություն | Նախագծի 4-րդ կետով Հայաստանի Հանրապետության կառավարության 2017 թվականի մայիսի 4-ի «Մարդու իրավունքների պաշտպանության ազգային ռազմավարությունից բխող միջոցառումների ծրագիրը հաստատելու մասին» N 483-Ն որոշման հավելված N 1-ը լրացվում է նոր 103-րդ կետով, որով նախատեսվում է՝ «Ձևավորել մարդու իրավունքների ոլորտում ՄԱԿ ու ԵԽ կոնվենցիաների դրույթների կատարումը ու ազգային զեկույցների պատրաստումը համակարգող և ՀՀ վարչապետի վերահսկողության ներքո գործող միջգերատեսչական աշխատանքային խումբ»:  Առաջարկվող ձևակերպմամբ ստացվում է, որ նախագծով նախատեսվող միջոցառման կենսագործման արդյունքում ստեղծվելիք աշխատանքային խմբին վերապահվելու է համակարգման իրավասություն, ինչը հակասության մեջ կմտնի Սահմանադրության 2-րդ հոդվածի 2-րդ մասի դրույթի հետ:  Այսպես՝ վկայակոչված դրույթի համաձայն՝ ժողովուրդն իր իշխանությունն իրականացնում է ազատ ընտրությունների, հանրաքվեների, ինչպես նաև Սահմանադրությամբ նախատեսված պետական և տեղական ինքնակառավարման մարմինների ու պաշտոնատար անձանց միջոցով:  Վերոնշյալ սահմանադրական դրույթից հետևում է, որ Սահմանադրությամբ չնախատեսված որևէ կառույց, մարմին կամ ցանկացած այլ կարգավիճակ ունեցող միավոր չի կարող ստանալ իշխանություն կիրառելու, տվյալ դեպքում համակարգելու գործառույթ, քանի որ սահմանադիրը սպառիչ սահմանել է այն սուբյեկտների շրջանակը, որոնց պատվիրակել է իր իշխանության գործադրումը:  Այսպիսով, հարկ է նախագծի նշված միջոցառումը լրամշակել այնպես, որ դրա արդյունքում չկանխորոշվի Սահմանադրությամբ չնախատեսված մարմնին, այն է՝ աշխատանքային խմբին, համակարգման գործառույթի վերապահումը: | Ընդունվել է: | Համապատասխան փոփոխությունները կատարվել են: |
| **21.** | ՀՀ վարչապետի աշխատակազմի սոցիալական հարցերի վարչություն | Նախագծի վերաբերյալ 01/10.1/15358-2019 հանձնարարականով ներկայացված վարչապետի աշխատակազմի սոցիալական հարցերի վարչության եզրակացությամբ բացձրացված հարցը լուծված չէ (օրինակ՝ նախագծի 1-ին կետի 19-20-րդ ենթակետեր)։ Մասնավորապես՝ որպես նախագծով առաջարկվող փոփոխությունների հիմնավորում ներկայացվում է ծրագրով ամրագրված միջոցառումների կատարման ժամկետների երկարաձգման պայմանավորումը մի շարք օբյեկտիվ հանգամանքներով, որոնց շարքին է դասվում այս տարիների ընթացքում ՀՀ-ում տեղի ունեցած քաղաքական իրադարձությունները, մասնավորապես նախարարությունների ղեկավար կազմի փոփոխությունները, նոր կառավարությունների ձևավորումը, նոր կառավարությունների ծրագրերի ընդունումը, որոնք հանգեցնում են տվյալ ոլորտում քաղաքականության իրականացման փոփոխության՝ հետևաբար նաև ծրագրով ամրագրված միջոցառումների կատարման ժամկետների երկարաձգման։ Մինչդեռ, օրինակ՝ ՀՀ կառավարության 2017 թվականի մայիսի 4-ի N 483-Ն որոշման 1-ին հավելվածի 73-րդ կետի «բ» ենթակետով (նախագծի 1-ին կետի 20-րդ ենթակետ) նախատեսված՝ Հայաստանի բոլոր մարզերում և մայրաքաղաքում պետության կողմից ֆինանսավորվող աջակցության կենտրոնների ստեղծման վերաբերյալ գործողության իրականացումն ուղղակիորեն կապված է «Ընտանիքում բռնության կանխարգելման, ընտանիքում բռնության ենթարկված անձանց պաշտպանության և ընտանիքում համերաշխության վերականգնման մասին» օրենքով (այսուհետ՝ օրենք) նախատեսված համապատասխան կարգավորումների իրագործման հետ, իսկ օրենքի 23-րդ հոդվածը սահմանում է օրենքի համաձայն աջակցության կենտրոնների կողմից մատուցվող ծառայությունների վերաբերյալ դրույթների ուժի մեջ են մտնելու հստակ ժամկետ, որը տարբերվում է նախագծով առաջարկվող ժամկետից։ | Ընդունվել է: | Համապատասխան փոփոխությունները կատարվել են: |
| **22.** | ՀՀ արտաքին գործերի նախարարություն | ՀՀ արդարադատության նախարարությունը ՀՀ արտաքին գործերի նախարարության հետ աշխատանքային կարգով քննարկել է ՀՀ վարչապետի՝ ՀՀ վարչապետի աշխատակազմի պաշտպանության, անվտանգության և արդարադատության հարցերի վարչության եզրակացությունը: Արդյունքում, որոշում է կայացվել «Հայաստանի Հանրապետության կառավարության 2017 թվականի մայիսի 4-ի թիվ N 483-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման նախագծից հանել վերջինիս 4-րդ կետի 103-րդ միջոցառումը: | Ընդունվել է: | Համապատասխան փոփոխությունները կատարվել են: |

**ՀՀ արտաքին գործերի նախարարություն (ընդունվել են մասնակի)**

ա. Արտաքին գործերի նախարարությունն առաջարկում է վերաշարադրել որոշման նախագծով առաջարկվող՝ ռազմավարության 97‑րդ կետը հետևյալ խմբագրությամբ.

|  |  |  |  |  |  |  |
| --- | --- | --- | --- | --- | --- | --- |
| **N** | **Գործողությունը** | **Ակնկալվող արդյունքը** | **Գործողության կատարման վերստուգելի չափանիշը** | **Պատասխանատու մարմինը և համակատարողները** | **Կատարման ժամկետը** | **Ֆինանսավորման աղբյուրը** |
| 97. | *Իրականացնել* «Կանանց նկատմամբ բռնության և ընտանեկան բռնության կանխարգելման և դրա դեմ պայքարի մասին» ԵԽ-ի կոնվենցիայի *վավե­րացման ընթացակարգերը*։ | *Կոնվենցիան վավերացման ներկայացնելու նպատակով ձեռնարկվել են անհրաժեշտ քայլեր։* | *Կոնվենցիան վավերացնելու մասին օրենքի նախագիծը ներկայացվել է ՀՀ վարչապետի աշխատակազմին։* | ՀՀ արդարադատության նախարարություն  ՀՀ աշխատանքի և սոցիալական հարցերի նախարարություն | 2019 թվականի *երկրորդ* եռամսյակ | Ֆինանսավորում չի պահանջվում |

բ. Արտաքին գործերի նախարարությունն առաջարկում է ավելացնել հետևյալ կետը.

|  |  |  |  |  |  |  |
| --- | --- | --- | --- | --- | --- | --- |
| **N** | **Գործողությունը** | **Ակնկալվող արդյունքը** | **Գործողության կատարման վերստուգելի չափանիշը** | **Պատասխանատու մարմինը և համակատարողները** | **Կատարման ժամկետը** | **Ֆինանսավորման աղբյուրը** |
| 105. | Ձևավորել մարդու իրավունքների ոլորտում ՄԱԿ ու ԵԽ կոնվեն­ցիա­նե­րի դրույթ­նե­րի կատարումը ու ազգա­յին զեկույ­ց­նե­րի պատրաստու­մը հա­մա­կարգող­ և ՀՀ վարչապետի վե­րահսկո­ղության ներքո գործող մար­մին (ազգային մեխա­նիզմ)՝ մինչ այդ շահագրգիռ գերատեսչություննե­րի հետ քննարկելով տվյալ մարմնի ձևա­չափը։ | Մարմնի ձևավորման ուղղութ­յամբ ձեռնարկվել են անհրա­ժեշտ քայլեր։ | Մարմնի ստեղծման մասին ՀՀ կառա­վա­րության որոշման նախագիծը ներ­կա­յացվել է ՀՀ վարչապետի աշխա­տա­կազմին։ | ՀՀ արտաքին գործերի նախարարություն  ՀՀ արդարադատության նախարարություն | 2019 թվականի երկրորդ եռամսյակ | Ֆինանսավորում չի պահանջվում |

գ. Արտաքին գործերի նախարարությունն առաջարկում է դիտարկել ազգային փոքրամասնությունների ազգային-մշակութային կազմա­կեր­պությունների համակարգող խորհուրդ և Կանանց ու տղամարդկանց հավասար իրավունքների և հավասար հնարա­վորութ­յուն­նե­րի ապահովման հարցերով խորհուրդ ձևավորելու (վերակազմավորելու) վերաբերյալ առանձին կետեր ավելացնելու հնարավո­րությունը։

*Պարզաբանում՝   
2018 թվականին բարեփոխված սահմանադրության վերջնական ուժի մեջ մտնելու արդյունքում ՀՀ վարչապետին առընթեր ՀՀ-ում կանանց և տղամարդկանց հավասար իրավունքների և հավասար հնարավորությունների ապահովման հարցերով խորհուրդը և ՀՀ նախագահի աշխատակազմին առընթեր ՀՀ ազգային փոքրամասնությունների ազգային-մշակութային կազմակեր­պութ­յունների համա­կարգող խորհուրդը լուծարվել են։ Արդյունքում ստեղծվել է ՀՀ միջազգային պարտավորությունների կա­տարման տեսանկյունից խիստ խնդրահարույց իրավիճակ։ Նախ՝ նշված մարմինները կարևոր դերակատարություն ունեին կա­նանց և ազգային փոքրամասնությունների իրավունքների պաշտպանության տեսանկյունից։ Ավելին՝ նշված մարմինների գործու­նեությունն ուղղակիորեն կամ անուղղակիորեն բխում է Հայաստանի ստանձնած միջազգային պարտավորություններից, այդ թվում՝ ՀՀ վավերացրած մոտ մեկ տասնյակ միջազգային կոնվենցիաների դրույթների կատարման անհրաժեշտությունից։ Դրա հետ մեկտեղ, նշված կոնվենցիաների կատարումը մշտադիտարկող ՄԱԿ և ԵԽ մոնիթորինգային մարմիններն իրենց նախորդ հանձնարա­րականներում պարբերաբար շեշտել են նշված մարմինների կարողությունների ամրապնդման անհրաժեշ­տությունը։ Հետևաբար՝ այդ մարմինների չվերակազմավորվելու կա նման գործառույթներով այլ մարմիններ չստեղծելու դեպքում ՄԱԿ և ԵԽ մոնիթորինգային մարմիններն ապագայում պարտադիր կերպով անդրադառնալու են այս հարցին՝ դիտարկելով դա որպես հետընթաց, և խիստ ձևակերպումներ ընդգրկելու իրենց հանձնարարականներում, որոնք իրավաբանորեն պարտադիր են ՀՀ համար։ Դա կարող է բացասաբար ազդել մարդու իրավունքների պաշտպանության ոլորտում ՀՀ միջազգային հեղինակության վրա։ Հաշվի առնելով վերոշարադրյալը՝ ԱԳՆ-ն անհրաժեշտ է համարում նշված մարմինների վերակազմավորումը և ար­դիա­կանացումը։*

դ. Արտաքին գործերի նախարարությունը հարկ է համարում նաև ներկայացնել Ծրագրի և Ծրագրի կատարման համակարգող խորհրդի գործունեության վերաբերյալ ***ընդհանուր դիտարկումներ***՝ առաջարկելով հաշվի առնել դրանք ընթացիկ Ծրագրի իրականացման ժամանակահատվածում կամ 2020-2022 թվականների գործողությունների ծրագրի մշակման ընթացքում: Այսպես՝

* ԱԳՆ կարծիքով՝ Ծրագիրն անհարկի ծավալուն է և չունի հստակ բաժանում առաջնային ու երկրորդական և հիմնական ու ածանցյալ գործողությունների միջև։ Հետևաբար ԱԳՆ-ն առաջարկում է գործողությունների հաջորդ ծրագրի մշակման ըն­թաց­քում կիրառել կառուցվածքի առավել ճկուն, սեղմ և համակարգված տարբերակ, ինչը կդյուրացնի ծրագրի իրագործումը և կբարձրացնի ծրագրի արդյունավետության վերահսկողությունը։
* Ծրագրի դրույթների իրականացման արդյունավետության բարձրացման և տեղեկատվության արդյունավետ փոխանակումն ապա­­հովելու տեսանկյունից ԱԳՆ-ն առաջարկում է Մարդու իրավունքների պաշտպանության ազգային ռազմավարությունից բխող 2017-2019 թվականների գործողությունների ծրագրի Համակարգող խորհրդի կազմում ընդգրկել նաև ներկայացուցիչ ՀՀ վար­­չա­պետի աշխատակազմից, ինչպես նաև՝ ԱԺ Մարդու իրավունքների պաշտպանության և հանրային հարցերի մշտական հանձնաժողովը ներկայացնող պատգամավորի։
* ԱԳՆ-ն առաջարկում է նաև Համակարգող խորհրդին կից ստեղծել աշխատանքային խումբ (փորձագետների մակարդակով)՝ խորհրդի աշխատանքներն ավելի արդյունավետ դարձնելու նպատակով։